<classify> WANAFUNZI wa shule za sekondari katika Mkoa wa Dodoma, wametakiwa kujiepusha na vitendo vya ngono katika umri mdogo kwani wanaweza kupata mimba na hivyo kukatisha masomo na ndoto zao za kuendelea kimasomo.Akizungumza kwenye mikutano tofauti katika shule za sekondari baada ya kuzitembelea, Mwenyekiti wa Kamati ya Kudumu ya Kudhibiti Ukimwi ya Halmashauri ya Jiji la Dodoma, Jumanne Ngede aliwatahadhirisha wanafunzi hasa wa kike kujiepusha na vitendo vya kufanya ngono katika umri mdogo.Wanafunzi hususani wa kike mnatakiwa kujiepusha na vitendo hivi katika umri mdogo kwani vinaweza kusababisha kupata mimba na kukatiza masomo na ndoto zenu katika kufikia malengo mliyojiwekea, amesema.Amesema kamati anayoiongoza imeamua kuanzisha utaratibu wa kutembelea shule za sekondari katika jiji hilo na kutoa elimu ya Ukimwi na mimba za utotoni ili kuongeza tija zaidi kwa wanafunzi ili waweze kufikia malengo yao katika maisha.Ngede amesema kamati hiyo ikiamua kufanya ziara ya siku tatu katika shule mbalimbali za sekondari ili kutoa elimu kuhusu maradhi ya Ukimwi na mimba za utotoni, hasa kwa wanafunzi wa kike ili waweze kujilinda na kufikia ndoto zao.Pamoja na kutoa ujumbe huo kupitia mikutano na wanafunzi, Ngede pia ambaye ni Naibu Meya wa Halmashauri ya Jiji, alikuwa akitoa mada mbalimbali kuelezea athari zinazoweza kuwapata wananafunzi watakaojihusisha katika masuala ya ngono katika umri mdogo.Kwa upande wake, Mratibu wa Kudhibiti Ukimwi wa Halmashauri ya Jiji la Dodoma, Daisy Geofrey alisema ziara za kamati hiyo zitafanyika katika kila kipindi cha robo mwaka kwani hilo ni jukumu la msingi la kamati hiyo kutembelea shule hizo.Katika ziara hiyo, kamati ilitembelea shule za sekondari za Mpunguzi, Mbabala, Mkonze, Sechelela, Viwandani, Makole, Chinangali, na Lukindo na kufanya mikutano na wanafunzi wa shule hizo ili kutoa elimu ya kujihadhari na mimba za utotoni na kuanza mapenzi katika umri mdogo wakiwa bado shuleni.  <topic>: kitaifa 